text: [{"text_idx": "#000003", "text": "Uumamaalee eega Mormi irraa muramee booda mataa malee jiraatan"}, {"text_idx": "#000004", "text": "Uumama mataan irraa muramee qaamni hafe qofti socho\u2019u argitanii beektuu? Eeyyan Lukkuu ykn horiin eega gorra\u2019amee booda, akkasumas bofni mataan eega irraa muramee booda, daqiiqaa muraasaaf ni socho\u2019a jechuu dandeessu. Gaafiin akkasii miti, uumama eega mormi irraa muramee booda guyyoota hedduu jiraatu argitanii beeytu?. Kun heddu nama rifachiisa. Uumama Mormi irraa muramee mataa malee nagayaan deemu osoo argitanii rifaatuurraa naannoo sanii baqachuu dandeessu. Akkasumas onnee yeroo dheeraaf qaama keessaa baatee dhahattu yoo argitan of wallaaluu dandeessu. Haajaa jabduuf gama Eeshiyaa naannoo Jaappaan imaltan haa jennuu! Haalaan beeloytanii bakka nyaata irraa argattan osoo barbaaddan hoteela tokkotti dhuftan. Achi booda Menu fidanii isi dura kaayan. Nyaanni menu irra jiru hundi waan isin beeytanii miti. Garuu hundi footoo nyaataa wajji kaayamee jira. Isinis Kan footoon isinitti bareede ajajjan taha. Wanti guddaan isin addaan baafattan foon booyyee qabaachuufi qabaachuu dhabuu isaa taha. Akkasumatti nyaata isinitti bareede ka foon booyyee hin qabne fidanii isin bira kaayan. Biyyoota guddatan keessatti nyaanni mi\u2019eessituu adda addaa wajji namaaf dhihaata. Waan akka soya sos, Toamto sos fa wajji jechu. Soya sos kun mi\u2019eessituu atara irraa dalagamu yoo tahu, tomato sos ammoo ka timaatimarraa dalagamu. Soya sos kana fuutanii nyaata isiinii fidan kanatti wayta nayxan, nyaanni qophaaye kun akka bineensa lubbuu qabuutti hollachuu eegala. Gariin ammoo utaalee sahaani irraa bu\u2019ee achitti shubbisuu eegala. Akkam gootan?. Ajaa\u2019iba Odorii don isinii himaa jirra!."}, {"text_idx": "#000005", "text": "Odorii don maqaa bineensaa osoo hin taane nyaata biyya jaappaan keessatti beekkamuudha. Sooranni kun qurxummii bishaan keessa galu kan Squid jedhamurraa tolfama. Dabalataan biyyoota biroo keessattis octopus irraa ni tolfama. Qurxummiilee kanniin bishaan keessaa baasanii ajjeesanii eega goggoysaniin booda namaaf dhiheessu. Eegasuu wanti addaa maaliree jechuun keessan hin oolamu. Wanti addaa mi\u2019eessituu nyaanni kun waliin dhihaatu kan Atara irraa hojjatamurra jira. Uumama du\u2019ee namaaf dhihaate san irratti wayta SoyaSous buusan, iskuwiidichi socho\u2019uu jalqaba."}, {"text_idx": "#000006", "text": "Garuu Mi\u2019eessituun akkamitti uumama du\u2019e sochoosa? yoo jettan Deebiin isaa laaftuudha. Narviin qaama Squidichaa keessa jiru, eega du\u2019een booda keemikaalota Sodiyeemii qaban waliin yoo waltuqe sosocho\u2019uu jalqaba. kanaafuu soorata sanitti eega soya sos nayxanii booda, uumama sosocho\u2019u ijaan ilaalaa soorattu, Yookaan dhiistanii biraa baqattu jechuudha."}, {"text_idx": "#000007", "text": "Akkasuma Kooriyaa keessattis sooranni kun maqaa Sanaakjii jedhuun dhihaata. Sooranni kun tentaakiloota Oktopas irraa hojjatama. Tentaakiloonni kunniin mummuramanii Sahaanii irratti eega dhihaatanii booda, yoo soya sos itti naqan teentaakiloonni shubbisuu jalqabu. Inumaa sahaanii irraa utaalanii bu\u2019uu danda\u2019u. Sooranni kun afaan keessattis sosocho\u2019uu isaa itti fufa. Yoo of eeggannaan godhame malee, kokketti nama rakkatee ukkaamsee nama ajjeesuu danda\u2019a. Akka qorannoon mul\u2019isutti wagga waggaan namoonni 6 sababa soorata sanaakjii jedhamu Kanaan du\u2019u. Haa ta\u2019u malee namni ammas sooratuu hin dhiisne."}, {"text_idx": "#000008", "text": "Mee amma Bineensota eega qaamni irraa muramee booda jiraatan haa ilaalluu."}, {"text_idx": "#000010", "text": "Sanyiin tiisisaa kunis mataan eega irraa muramee booda guyyoota muraasaaf jiraachuu danda\u2019a. Mataan irraa murameetis balali\u2019uu ykn ammoo deemuu ni danda\u2019a. Fruitfly sammuu dabalataa qaama isaa kan gad aanu keessa waan qabuuf, eega mataan irraa muramee booda guyyoota muraasaaf jiraatuu danda\u2019a. Dabalataan qaamman biraatis laphee keessatti argamu. Fakkeenyaaf qaamni kalee keessatti argamu kan ifaa adda baafatuu danda\u2019utu jira. Kanaafuu eega ijji mataa waliin irraa murameen boodas ifaa arguu ni danda\u2019a jechuudha."}, {"text_idx": "#000011", "text": "Bofaa fi sanyiin lootu qaamni isaanii eega irraa muramee booda ni sosocho\u2019u. Kanaafuu of eeggannoo gochuun barbaachisaadha. Fakkeenyaaf namichi Ameerikaa tokko osoo oyruu isaa qoqqotuu bofa arge. Kana booda akaafaa of harkaa qabuun mataa bofaa irraa mure. Mataa fuudhee alatti darbuuf taanaan harka isaa hidde. Namichis gaggabee lafa dhahe. Itti aansuun hospitaala geessan. Achittis doktoroonni dawaa farra summii 26 isa waraanan. Silaa tokko ykn lama waraanamuu qaba ture. Haa ta\u2019u malee bofni sun summii mataa isaa keessatti hafe guutuu waan qaamatti naqeef, namichi haalaan miidhamee ture. Xumura irrattis fayyaan isaa wayyaawee hospitaalaa bahe."}, {"text_idx": "#000012", "text": "Bara 1945tti namichi Looyd Olsan jedhamu handaaqqoo gorra\u2019ee nyaatuu murteesse. Eega gorra\u2019een booda du\u2019a lukkuu isaa osoo eegu, lukkuun garuu ka\u2019ee deemuu jalqabe. Namichi eegus homaa dhabe. Saa\u2019aan heddu dabarraan namichi lukkuu san dhiisuu murteesse. Kana booda kokkee muramtee hafte keessaan aananii fi bishaan itti qicaa kunuunsuu itti fufe. Lukkuun sunis jireenya isaa itti fufe. Sagalees baasuu ni danda\u2019a ture. Haala saniin ji\u2019oota 18f nagayaan jiraate. Qorannoon godhame akka mul\u2019isutti namichi jalqabuma wayta lukkuu san gorra\u2019u ujummoo dhiigaa kan gara sammuu deemu seeraan hin murre. Sababa kanaaf dhiigni saffisaan itite. Dhiigni itite sun ammoo onneen dalagaa isii akka itti fuftu taasise. Ajaa\u2019ibuma hin jettanii ree?"}]